مجلس وحدت مسلمین پاکستان :

سعودی قیادت میں بننے والے ۴۱ ملکی فوجی اتحاد بیت المقدس پر کیوں خاموش

مجلس وحدت مسلمین : امریکہ اپنے انسان دشمن عزائم اور اقدامات کے باعث اقوام عالم میں منفور ہوچکا ہے۔

خبر کا کوڈ: ۴۳۲۲۹۲

تاریخ: ۱۷ اسفند ۲۰۱۷ - ۱۵:۰۵

رسا نیوز ایجنسی کی رپورٹ کے مطابق مجلس وحدت مسلمین ضلع ٹھٹھہ کے سیکریٹری امور سیاسیات سید عبد الحسین شاہ کی دیگر رہنماوں کے ہمراہ میر پور ساکرو پریس کلب میں  پریس کانفرنس منعقد ۔ جس میں بیت المقدس کے خلاف امریکی واسرائیلی سازشو ں کی مذمت کی گئی ۔

اس موقع پر  ڈپٹی سیکریٹری جنرل سیدشفقت حسین شاہ اور سید نواز شاہ بھی موجود تھے،  ڈاکٹر عبدالحسین شاہ نے کہا کہ اسرائیل نےعالمی سامراجی قوتوں کی مدد سے فلسطین پر غاصبانہ قبضہ کیا ہے، امریکی صدر ٹرمپ کا حالیہ بیان امریکہ کی اسلام دشمن بلکہ انسان دشمن پالیسی کا عکاس ہے۔

امریکہ اپنے انسان دشمن عزائم اور اقدامات کے باعث اقوام عالم میں منفور ہوچکا ہے۔ ٹرمپ کے اعلان سے دنیا بھر میں امریکہ و اسرائیل مخالف مظاہرے ہورہے ہیں۔

پاکستان کے بہادر عوام نے ہمیشہ مظلوم فلسطینی عوام کا ساتھ دیا ہے، کشمیر اور فلسطین کے عوام کی آزادی کے لئے پاکستانی عوام نے ہمیشہ اور ہر فورم پر آواز بلند کی ہے۔

اس وقت دنیا بھر کے مسلمان سعودی قیادت میں بننے والے 41 ملکی فوجی اتحاد سے سوال کر رہے ہیں کہ آخر یہ اتحاد کس لئے بنا تھا اگر امت مسلمہ کے لئے بنا تھا تو قبلہ اول کی آزادی کے لئے کیوں اپنا کردار ادا نہیں کر رہا۔ عملی اقدامات تو دور کی بات ہے ان میں امریکہ مخالف بیان دینے کی بھی جرات نہیں۔

مجلس وحدت مسلمین پاکستان جدوجہد کے ہر مرحلے پر اپنے فلسطینی بھائیوں کے ساتھ ہے، اور ہمیں یقین ہے کہ جلد ہی غاصب اسرائیل سرنگون ہوگا اور فلسطین آزاد ہوگا۔ ہم حکومت پاکستان سے مطالبہ کرتے ہیں کہ وہ امریکی سفیر کو بلا کر احتجاج کرے، اور او آئی سی کے رکن اسلامی ممالک کے ساتھ ملکر امریکہ کے خلاف سخت موقف اختیار کرے۔ ایسا موقف جو امت مسلمہ اور پاکستانی عوام کے موقف کا ترجمان ہو۔/۹۸۹/ف۹۴۰/